CELEX: 32012D0323
Language: sl
Date: 2012-06-22 00:00:00
Title: 2012/323/EU: Izvedbeni sklep Sveta z dne 22. junija 2012 o prekinitvi začasne ustavitve obveznosti Kohezijskega sklada do Madžarske

26.6.2012   
            
            
               SL
            
            
               Uradni list Evropske unije
            
            
               L 165/46
            
         IZVEDBENI SKLEP SVETA
   z dne 22. junija 2012
   o prekinitvi začasne ustavitve obveznosti Kohezijskega sklada do Madžarske
   (2012/323/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1084/2006 z dne 11. julija 2006 o ustanovitvi Kohezijskega sklada (1) in zlasti člena 4(2) Uredbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen 4 Uredbe (ES) št. 1084/2006 določa pogoje, ki se uporabljajo za pomoč iz Kohezijskega sklada. Skladno z odstavkom 1 navedenega člena lahko Svet odloči, da se obveznosti Kohezijskega sklada do zadevne države članice v celoti ali deloma začasno ustavijo, in sicer od 1. januarja leta, ki sledi odločitvi o začasni ustavitvi, če je bilo v skladu s členom 126(8) Pogodbe o delovanju Evropske unije (PDEU) ugotovljeno, da se zadevna država članica na priporočilo Sveta, izdano v skladu s členom 126(7) PDEU, ni odzvala z učinkovitimi ukrepi.
            
         
               (2)
            
            
               Svet je 5. julija 2004 z Odločbo 2004/918/ES o obstoju čezmernega primanjkljaja na Madžarskem (2) v skladu s členom 104(6) Pogodbe o ustanovitvi Evropske skupnosti (PES) ugotovil, da na Madžarskem obstaja čezmerni primanjkljaj. Svet je v skladu s členom 104(7) PES sprejel prvo priporočilo 5. julija 2004, drugo priporočilo 8. marca 2005 ter tretje priporočilo 10. oktobra 2006, vsa naslovljena na Madžarsko. Svet je 7. julija 2009 sprejel četrto takšno priporočilo (v nadaljnjem besedilu: Priporočilo Sveta z dne 7. julija 2009) za odpravo čezmernega javnofinančnega primanjkljaja najpozneje do leta 2011.
            
         
               (3)
            
            
               Svet je v skladu s členom 126(8) PDEU 24. januarja 2012 sprejel Sklep 2012/139/EU o ugotovitvi, ali so na Madžarskem bili sprejeti učinkoviti ukrepi na podlagi priporočila Sveta z dne 7. julija 2009 (3), v katerem ugotavlja, da se Madžarska na Priporočilo Sveta z dne 7. julija 2009 ni odzvala z učinkovitimi ukrepi za odpravo čezmernega javnofinančnega primanjkljaja v roku, ki je bil določen v priporočilu.
            
         
               (4)
            
            
               Svet je 13. marca 2012 z Izvedbenim sklepom 2012/156/EU o začasni ustavitvi obveznosti Kohezijskega sklada do Madžarske z učinkom od 1. januarja 2013 (4) odločil, da bo v skladu s členom 4 Uredbe (ES) št. 1084/2006 začasno ustavil del obveznosti iz Kohezijskega sklada z učinkom od 1. januarja 2013. Odločitev o znesku začasno ustavljenih obveznosti Kohezijskega sklada je poskušala zagotoviti, da bi bila začasna ustavitev učinkovita in sorazmerna, ob upoštevanju trenutnih splošnih gospodarskih razmer v Uniji in relativnega pomena Kohezijskega sklada za gospodarstvo zadevne države članice. Svet je menil, da je v primeru prve uporabe člena 4(1) Uredbe (ES) št. 1084/2006 za zadevno državo članico, v tem primeru Madžarsko, primerno znesek dodelitve kohezijskih sredstev za leto 2013 določiti v višini 50 %, ne da bi se pri tem presegla najvišja raven 0,5 % nominalnega BDP navedeno državo članico iz napovedi služb Komisije. Skladno s tem je Svet odločil, da bo začasno ustavil obveznosti Kohezijskega sklada do Madžarske v znesku 495 184 000 EUR z učinkom od 1. januarja 2013.
            
         
               (5)
            
            
               Svet je 13. marca 2012 prav tako izdal spremenjeno priporočilo Madžarski v skladu s členom 126(7) PDEU (v nadaljnjem besedilu: Priporočilo Sveta z dne 13. marca 2012), ki določa leto 2012 kot rok za odpravo čezmernega javnofinančnega primanjkljaja. Madžarski je bilo zlasti priporočeno, naj izvede dodatno fiskalno konsolidacijo v višini najmanj ½ % BDP, ki naj temelji na nadaljnji opredelitvi in izvajanju konsolidacijskih ukrepov strukturne narave, da bo v letu 2012 dosežen ciljni primanjkljaj v višini 2,5 % BDP; razporedi možne nepričakovane prihodke tako, da se bo izboljšal nominalni saldo; izvede potrebne dodatne ukrepe strukturne narave, da bo primanjkljaj v letu 2013 ostal krepko pod mejo 3 % BDP; in v prihodnji zakon o proračunu vključi določbe o zadostnih rezervah. Svet je obenem poudaril, da bi morala prilagoditev proračuna prispevati k temu, da se bo delež javnega dolga začel zniževati, in da jo je potrebno podpreti tudi s predlaganimi izboljšavami okvira fiskalnega upravljanja.
            
         
               (6)
            
            
               Madžarska je 23. aprila 2012 predložila letno dopolnitev konvergenčnega programa, ki opisuje njeno proračunsko strategijo za zagotovitev vzdržne odprave čezmernega primanjkljaja do leta 2012. Uradni ciljni primanjkljaj in načrtovana fiskalna konsolidacija sta skladna s Priporočilom Sveta z dne 13. marca 2012. Program potrjuje prejšnji srednjeročni cilj 1,5 % BDP, ki naj bi bil dosežen do leta 2013. Skladno z dopolnitvijo se bo javni dolg v celotnem programskem obdobju trajno nižal ter dosegel 77 % BDP v letu 2013 ter manj kot 73 % BDP v letu 2015. V zvezi z reformo fiskalnega upravljanja so oblasti napovedale, da bodo potrebne amandmaje parlamentu predložile med spomladanskim zasedanjem.
            
         
               (7)
            
            
               Na podlagi javno dostopnih informacij je Komisija v Sporočilu z dne 30. maja 2012 ugotovila, da je Madžarska uvedla potrebne popravljalne ukrepe, kar predstavlja ustrezen napredek k odpravi čezmernega primanjkljaja. Zlasti naj bi proračunski primanjkljaj po pričakovanjih v letu 2012 dosegel 2,5 % BDP ter v letu 2013 ostal krepko po referenčno vrednostjo 3 % BDP, kot je to v marcu priporočil Svet. Konkretno naj bi po pričakovanjih služb Komisije, ob upoštevanju javno dostopnih informacij, ki jih je od sredine marca posredovala vlada, primanjkljaj v letu 2013 dosegel 2,7 % BDP. Če se upošteva tudi učinek revizij potencialne rasti BDP in napovedano odstopanje od standardne elastičnosti davkov, se lahko fiskalna konsolidacija v letu 2012 obravnava kot v splošnem skladna z zahtevami. Uporaba nepričakovanih prihodkov in vključitev zadostnih rezerv v prihodnje proračune morata biti še dokazani. Glede na napoved iz pomladi 2012 naj bi se bruto javni dolg v letu 2012 zmanjšal na 78,5 % BDP, v letu 2013 pa še pod to vrednost. Nazadnje, dosežen je bil določen napredek pri izboljšanju okvira proračunskega upravljanja, vendar je pred zaključkom spomladanskega zasedanja parlamenta še vedno potrebno oblikovati in sprejeti pomembne reforme. Na podlagi navedenega in glede na nedavne podatke o rasti za prvo četrtletje, ki so bili slabši od pričakovanih, namerava Komisija še naprej skrbno spremljati dogajanje v zvezi z madžarskim proračunom.
            
         
               (8)
            
            
               Madžarska se je v splošnem na Priporočilo Sveta z dne 13. marca 2012 odzvala s potrebnimi popravljalnimi ukrepi za odpravo čezmernega primanjkljaja do datuma, ki ga je določil Svet. Zato bi bilo treba Izvedbeni sklep 2012/156/EU o začasni ustavitvi dela obveznosti iz Kohezijskega sklada razveljaviti.
            
         
               (9)
            
            
               Če se v katerem koli trenutku pred razveljavitvijo sklepa o obstoju čezmernega primanjkljaja v skladu s členom 126(12) PDEU izvedeni ukrepi izkažejo za nezadostne, bi moral Svet na priporočilo Komisije sprejeti nov sklep na podlagi člena 126(8) PDEU. V takem primeru lahko Svet na priporočilo Komisije sprejme sklep za začasno ustavitev obveznosti iz Kohezijskega sklada –
            
         SPREJEL NASLEDNJI SKLEP:
   Člen 1
   Delna začasna ustavitev obveznosti Kohezijskega sklada do Madžarske, kot je določena v Izvedbenem sklepu 2012/156/EU, se prekine.
   Člen 2
   Ta sklep je naslovljen na Madžarsko.
   
      V Luxembourgu, 22. junija 2012
      
         
            Za Svet
         
         
            Predsednica
         
         M. VESTAGER
      
   
   
      (1)  UL L 210, 31.7.2006, str. 79.
   
      (2)  UL L 389, 30.12.2004, str. 27.
   
      (3)  UL L 66, 6.3.2012, str. 6.
   
      (4)  UL L 78, 17.3.2012, str. 19.